Mert, kell egy kis fröcsi...

Beszámoló a sukorói nyári táborról.

2018 nyarán első alkalommal került megrendezésre a Menedékház Alapítvány ottalvós nyári tábora a családok átmeneti otthonában élő gyermekek számára. A négy nap alatt színes programok, emlékezetes élmények és változatos kikapcsolódási lehetőségek fogadták a táborozókat.

A tábor alapvető célja az volt, hogy az átmeneti otthonban élő iskolás gyermekeknek élményekben gazdag kikapcsolódási lehetőséget biztosítsunk. A gyermekek érdeklődésének megfelelően aktív programokat állítottunk össze, melyek során új tapasztalatokat és ismereteket szerezhettek a környezetükről. A szórakozással párhuzamosan a gyermekek egyéni és szociális képességeinek fejlesztését is célul tűztük ki, ezért intézményünk gyógypedagógusa is részt vett a négy napos élményben, és csoportos foglalkozások keretében foglalkozott a táborozókkal.

A tábor 2018. július 23-26. között zajlott a Velencei tó partján fekvő Sukorón. Ez idő alatt nyolc iskolás gyermeknek biztosítottunk teljes ellátást, napi ötszöri étkezéssel, szállással, felügyelettel és természetesen sok-sok élménnyel. A táborozókkal két állandó kísérő volt jelen napi 24 órában, az alapítvány gyógypedagógusa, Besze Erika, és a tábor szervezője, az átmeneti otthon családgondozója, Pintér Bettina, valamint Boncsér Orsolya fotós, aki profi képeken örökítette meg az élményeket. Emellett napi váltásban a Menedékház Alapítvány több munkatársa is részt vett a gyermekek felügyeletében és a programok lebonyolításában.

A tábor első napján a délelőttöt az utazás és a szálláshely elfoglalása töltötte ki. A Nyerítő Lovasudvar csoportok számára kialakított apartmanjában szálltunk meg. Az első tábori ebéd elfogyasztása és a csoportos foglalkozás után Agárdra mentünk, ahol a gyermekek részt vehettek életük első kenutúrájában, és megismerhették a Velencei tó élővilágát. Az izgalmakban és nevetésben gazdag első napot a szálláshelyen közös társasjátékkal és focival zártuk.

A második nap délelőttjén Erika, a gyógypedagógus játékos feladatokkal foglalta le a gyerekeket, kora délután pedig meglátogattuk a Gárdonyban az egri vár mintájára felépített rönkvárat. A nagy melegre való tekintettel, és a gyerekek legnagyobb örömére a nap további részét a vízparton és a vízben töltöttük. A mozgalmas napot közös grillezéssel zártuk a szálláshelyünk kertjében.

A harmadik nap délelőttjén zajlott a gyerekek által leginkább várt és emlegetett program, a lovaglás, melyet a Nyerítő Lovasudvar biztosított számunkra. A gyerekek nem csak megismerkedhettek az állatokkal, felülhettek rájuk, és különböző feladatokat hajtottak végre rajtuk a lovas kísérők segítségével. A délutánra kitűzött programot (arborétum és vadaspark látogatás) a nagy hőség felülírta, és a gyerekek kívánságát is figyelembe véve úgy döntöttünk, a Velencei Szabadstrandon töltjük a délutánt, este pedig egy helyi étteremben vendégeltük meg a kis táborozókat.

A negyedik nap délelőttjén búcsút intettünk sukorói szállásunknak, és a lovasudvar állatainak, akik gyorsan a gyerekek szívéhez nőttek, és a Velencei Vízi Vár strandra mentünk. Az egész napos vízben pancsolás, napozás, strandfocizás, és a strandbüfé kifosztása mellett a hatalmas vízi csúszda is hozzájárult ahhoz, hogy a gyerekek önfeledt nyári élményeket szerezhettek. Ezek után a hazafelé út elég csendesen zajlott, ugyanis a vízben megfáradt lurkók végig aludták azt, és csak megérkezés pillanataiban tértek magukhoz, ahol már izgatottan várták őket a szülők és a testvérek, és elkezdődhetett a nagy élménybeszámoló.

A négy nap alatt a gyerekek sok „első élménnyel” gazdagodhattak. Sokaknak ez volt az első ottalvós tábora, az első szülők nélküli éjszakázása, az első strandolása, először eveztek kenuban, lovagoltak, vagy csúsztak le óriáscsúszdáról. A mosolyuk pedig arról árulkodott, hogy nagyon élvezték. Mi kísérők is sok élményt és tapasztalatot szereztünk, melyekre építkezve az elkövetkezendő években is hasonló kalandokkal és szórakozással ajándékozhatjuk meg a gyerekeket a nyári szünetben. Szeretnénk az ottalvós tábort rendszeres alapítványi programmá tenni, idővel akár ki is bővíteni, ugyanis fontosnak tartjuk, hogy a családok átmeneti otthonában élő gyerekek is éppúgy élvezhessék a nyarat és szerezhessenek életre szóló élményeket a nyári szünetben, mint bármelyik gyerek.

Képek:

[https://www.flickr.com/…/menedekhaz/albums/72157698601391261](https://www.flickr.com/%E2%80%A6/menedekhaz/albums/72157698601391261)

Facebook:

<https://www.facebook.com/menedekhaz>

Budapest, 2018. augusztus 16.

**Pintér Bettina**